KOMISJONI MÄÄRUS (EL) 2022/476,

24. märts 2022,

millega muudetakse Euroopa Parlamendi ja nõukogu määruse (EÜ) nr 396/2005 II, III ja IV lisa seoses äädikhappe, asoksüstrobiini, bensovindiflupüüri, tsüantraniliprooli, tsüflufenamiidi, emamektiini, flutolaniili, lubiväävli, maltodekstriini ja prokinasiidi jääkide piirnormidega teatavates toodetes või nende pinnal

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 5 lõiget 1 ja artikli 14 lõike 1 punkti a,

ning arvestades järgmist:

(1) Asoksüstrobiini, bensovindiflupüüri, tsüantraniliprooli, tsüflufenamiidi, flutolaniili ja prokinasiidi jääkide piirnormid on kehtestatud määruse (EÜ) nr 396/2005 II lisas. Emamektiini jääkide piirnormid on sätestatud kõnealuse määruse III lisa A osas. Äädikhape, lubiväävel ja maltodekstriin on lisatud määruse (EÜ) nr 396/2005 IV lisasse.

(2) Seoses loa andmisega toimeainet bensovindiflupüüri sisaldava taimekaitsevahendi kasutamiseks on esitatud määruse (EÜ) nr 396/2005 artikli 6 lõike 1 kohaselt kaks taotlust muuta kehtivaid jääkide piirnorme maitsetaimede ja söödavate õite, rohelise sibula ja talisibula ning porrulaugu puhul.

(3) Seoses tsüantraniliprooliga on esitatud määruse (EÜ) nr 396/2005 artikli 6 lõike 1 kohane taotlus muuta kehtivaid jääkide piirnorme lauaoliivide ja õli tootmiseks ettenähtud oliivide puhul. Seoses tsüflufenamiidiga on selline taotlus esitatud pamplite ja vaarikate (punane ja kollane) puhul. Seoses emamektiiniga on selline taotlus esitatud õunviljade, aprikooside, kirsside (magusate), spinati ja muude samalaadsete lehtede ning lehtedest ja ürtidest taimeteede puhul. Seoses prokinasiidiga on selline taotlus esitatud mustikate ja jõhvikate puhul.

(4) Seoses asoksüstrobiiniga on esitatud kaks taotlust impordi piirnormi kohta vastavalt määruse (EÜ) nr 396/2005 artikli 6 lõigetele 2 ja 4 kõnealuse aine kasutamisel Brasiilias mangode puhul ja Colombias õlipalmi viljade puhul ning flutolaniili kasutamisel Ameerika Ühendriikides maapähklite puhul. Taotlejate väitel põhjustab nende ainete lubatud kasutamine kõnealustes riikides kõnealuste kultuuride puhul jääkide esinemist määruses (EÜ) nr 396/2005 sätestatud jääkide piirnormist suuremal määral, mistõttu on vaja kehtestada suuremad jääkide piirnormid, et hoida ära kaubandustõkete tekkimist nimetatud kultuuride importimisel.

(5) Asjaomased liikmesriigid hindasid määruse (EÜ) nr 396/2005 artikli 8 kohaselt kõiki ülalnimetatud taotlusi ja edastasid hindamisaruanded komisjonile.

(6) Euroopa Toiduohutusamet (edaspidi „toiduohutusamet“) hindas taotlusi ja hindamisaruandeid, analüüsides eelkõige ohtu tarbijatele ja vajaduse korral ka ohtu loomadele, ning esitas jääkide kavandatud piirnormide kohta põhjendatud arvamused (2). Toiduohutusamet edastas kõnealused arvamused taotlejatele, komisjonile ja liikmesriikidele ning tegi need üldsusele kättesaadavaks.

(7) Seoses emamektiiniga jõudis toiduohutusamet järeldusele, et õunviljade puhul ei olnud esitatud andmed uute jääkide piirnormide kehtestamiseks piisavad. Kõigi muude taotluste kohta tegi toiduohutusamet järelduse, et kõik terviklike andmete esitamise nõuded on täidetud ja taotlejate soovitud muudatused jääkide piirnormides on tarbijaohutuse seisukohalt vastuvõetavad, arvestades tarbija kokkupuute hinnangut Euroopa 27 konkreetse tarbijarühma kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Hinnangute kohaselt ei teki ei tarbijate eluaegsel kokkupuutel kõnealuste ainetega kõigi selliseid aineid sisaldada võivate toiduainete tarbimisel ega ka asjaomaste toodete suures koguses tarbimisega kaasneval lühiajalisel kokkupuutel ohtu ületada aktsepteeritavat päevadoosi või akuutset standarddoosi.

(8) Äädikhape, lubiväävel ja maltodekstriin lisati ajutiselt määruse (EÜ) nr 396/2005 IV lisasse, kuni nende hindamine on lõpetatud vastavalt nõukogu direktiivile 91/414/EMÜ (3) või Euroopa Parlamendi ja nõukogu määrusele (EÜ) nr 1107/2009 (4). Toiduohutusamet hindas neid aineid ja jõudis järeldusele, et äädikhappe, lubiväävli ja maltodekstriini puhul ei ole jääkide piirnorme vaja kehtestada ning seega on asjakohane jätta need ained määruse (EÜ) nr 396/2005 IV lisasse (5).

(9) Tuginedes toiduohutusameti põhjendatud arvamustele ja järeldusele ning võttes arvesse käsitletava küsimuse puhul asjakohaseid tegureid, on jääkide piirnormide muudatused kooskõlas määruse (EÜ) nr 396/2005 artikli 14 lõike 2 nõuetega.

(10) Seepärast tuleks määrust (EÜ) nr 396/2005 vastavalt muuta.

(11) Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Määruse (EÜ) nr 396/2005 II, III ja IV lisa muudetakse vastavalt käesoleva määruse lisale.

Artikkel 2 Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 24. märts 2022 Komisjoni nimel president Ursula VON DER LEYEN

(1) ELT L 70, 16.3.2005, lk 1.

(2) Toiduohutusameti teaduslikud aruanded on kättesaadavad aadressil: http://www.efsa.europa.eu:

„Reasoned opinion on the setting of import tolerances for asoxystrobin in mangoes and oil palm fruits“ (Põhjendatud arvamus asoksüstrobiini jääkide piirnormide kehtestamise kohta impordi korral mangode ja õlipalmi viljade puhul), EFSA Journal 2021;19(8):6821.

„Reasoned opinion on the modification of the existing maximum residue levels for benzovindiflupyr in fresh herbs and edible flowers“ (Põhjendatud arvamus bensovindiflupüüri jääkide kehtivate piirnormide muutmise kohta värskete maitsetaimede ja söödavate õite puhul), EFSA Journal 2021;19(9):6839.

„Reasoned opinion on the modification of the existing maximum residue levels for benzovindiflupyr leeks and spring onions/green onions/Welsh onions“ (Põhjendatud arvamus bensovindiflupüüri jääkide kehtivate piirnormide muutmise kohta porrulaugu, rohelise sibula ja talisibula puhul). EFSA Journal 2021;19(7):6774.

„Reasoned opinion on the modification of the existing maximum residue levels for cyantraniliprole in olives“ (Põhjendatud arvamus tsüantraniliprooli jääkide kehtiva piirnormi muutmise kohta oliivide puhul), EFSA Journal 2021;19(8):6805.

„Reasoned opinion on the modification of the existing maximum residue levels for cyflufenamid in blackberries and raspberries“ (Põhjendatud arvamus tsüflufenamiidi jääkide kehtivate piirnormide muutmise kohta pamplite ja vaarikate puhul), EFSA Journal 2021;19(8):6831.

„Reasoned opinion on the modification of the existing maximum residue levels for emamectin in various crops“ (Põhjendatud arvamus emamektiini jääkide kehtivate piirnormide muutmise kohta eri kultuuride puhul), EFSA Journal 2021;19(8):6824.

„Reasoned opinion on the setting of import tolerance for flutolanil in peanuts“ (Põhjendatud arvamus flutolaniili jääkide piirnormi kehtestamise kohta impordi korral maapähklite puhul). EFSA Journal 2021;19(8):6717.

„Reasoned opinion on the modification of the existing maximum residue levels for proquinazid in blueberries and cranberries“ (Põhjendatud arvamus prokinasiidi jääkide kehtivate piirnormide muutmise kohta mustikate ja jõhvikate puhul), EFSA Journal 2021;19(9):6835.

(3) Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).

(4) Euroopa Parlamendi ja nõukogu 21. oktoobri 2009. aasta määrus (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta (ELT L 309, 24.11.2009, lk 1).

(5) „Statement on pesticide active substances that do not require a review of the existing maximum residue levels under Article 12 of Regulation (EC) No 396/2005“ (Avaldus selliste pestitsiidide toimeainete kohta, mille puhul ei ole määruse (EÜ) nr 396/2005 artikli 12 kohast jääkide piirnormi vaja läbi vaadata), EFSA Journal 2020;18(12):6318.